Deniss Šrēders

Deniss Šrēders (; dzimis  Braunšveigā) ir vācu basketbolists, spēlē aizsarga pozīcijā, Vācijas basketbola izlases dalībnieks. 2023. gada FIBA Pasaules kausa ieguvējs un 2025. gada Eiropas čempions Vācijas izlases sastāvā, kā arī abu turnīru labākais spēlētājs. 2026. gadā pārstāv Nacionālās basketbola asociācijas (NBA) klubu Klīvlendas "Cavaliers", kas ir viņa 11. klubs šajā līgā.

 Karjera 
Denisa tēvs bija vācietis, bet māte cēlusies no Gambijas. Pēc tēva nāves 2009. gadā viņš pievērsās basketbolista karjerai. Pirms tam viņš kopā ar brāli galvenokārt nodarbojās ar skeitbordu.

Karjeru sācis Vācijas basketbola Bundeslīgas klubā Branšveigas "Löwen". Tāpat ir šī kluba īpašnieks kopš 2018. gada.

2013. gada NBA draftā viņu Atlantas "Hawks" izraudzījās ar kopējo 17. numuru pirmajā kārtā, tomēr pirmajā sezonā viņš spēlēja arī kluba D Līgas komandā Beikersfīldas "Jam". Sākot ar karjeras otro sezonu kļuva par stabilu rotācijas spēlētāju, bet no 2016.—2017. gada NBA sezonas — starta piecinieka saspēles vadītāju.

2018. gada jūlijā viņš trīs komandu maiņas darījuma rezultātā nonāca Oklahomasitijas "Thunder" un arī turpmākajās sezonaš bieži mainījis komandas. 2020. gada novembrī viņu aizmainīja uz Losandželosas "Lakers" pret Deniju Grīnu un nākotnes drafta izvēli. 2021. gadā "Lakers" neslēdza jaunu līgumu ar D. Šrēderu un viņš pievienojās Bostonas "Celtics". 2022. gada februārī "Celtics" viņu kopā ar Enesu Frīdomu un Bruno Fernandu aizmainīja uz Hjūstonas "Rockets" pret citu Vācijas basketbolistu Danielu Taisu. 2022. gada septembrī D. Šrēders kā brīvais aģents atgriezās Losandželosas "Lakers", savukārt 2023. gada vasarā noslēdza līgumu ar Toronto "Raptors".

2024. gada februārī Toronto "Raptors" D. Šrēderu un Tadeusu Jangu aizmainīja uz Bruklinas "Nets" pret Spenseru Dinvidī (kurš uzreiz tika atbrīvots no līguma). Pēc nepilna gada Ņujorkā 2024. gada decembrī D. Šrēderu klubs aizmainīja uz Goldensteitas "Warriors" pret Deandrē Meltonu, Rīsu Bīkmenu un trim nākotnes otrās kārtas drafta izvēlēm. 2025. gada februārī viņu aizmainīja uz Detroitas "Pistons" piecu komandu maiņas darījumā, kurā par "Warriors" spēlētāju kļuva Džimijs Batlers. 2025. gada vasarā sign-and-trade darījuma rezultātā D. Šrēders nonāca Sakramento "Kings", kas bija jau viņa 10. klubs šajā līgā. 2026. gada ziemā trīs komandu maiņas darījumā aizmainīts uz Klīvlendas "Cavaliers".

 Vācijas izlase 
Pārstāvējis Vācijas jaunatnes izlases, kopš 2014. gada ir pieaugušo Vācijas basketbola izlases spēlētājs.

2023. gada FIBA Pasaules kausa finālturnīrā kopā ar Vācijas izlasi D. Šrēders, kurš bija komandas kapteinis, kļuva par kausa ieguvēju, kā arī tika atzīts par turnīra vērtīgāko spēlētāju (MVP). 2024. gada vasaras olimpisko spēļu atklāšanas ceremonijā viņš bija Vācijas karognesējs kopā ar džudo sportisti Annu Mariju Vāgneri, bet basketbola turnīra gaitā Vācijas izlase rādīja labu sniegumu un izcīnīja 4. vietu, kamēr pats D. Šrēders arī šajā turnīrā tika iekļauts simboliskajā pieciniekā.

Izcīnīja zelta medaļu 2025. gada Eiropas čempionātā, kur viena no rīkotājvalstīm bija Latvija (arī šajā turnīrā atzīts par labāko spēlētāju), kā arī bronzas medaļu 2022. gada Eiropas čempionātā, kas notika Vācijā.

 Atsauces 

 Ārējās saites 

Kategorija:1993. gadā dzimušie
Kategorija:Lejassaksijā dzimušie
Kategorija:Vācijas basketbolisti
Kategorija:Saspēles vadītāji
Kategorija:Atlantas "Hawks" spēlētāji
Kategorija:Oklahomasitijas "Thunder" spēlētāji
Kategorija:Losandželosas "Lakers" spēlētāji
Kategorija:Bostonas "Celtics" spēlētāji
Kategorija:Hjūstonas "Rockets" spēlētāji
Kategorija:Toronto "Raptors" spēlētāji
Kategorija:Bruklinas "Nets" spēlētāji
Kategorija:Goldensteitas "Warriors" spēlētāji
Kategorija:Detroitas "Pistons" spēlētāji
Kategorija:Sakramento "Kings" spēlētāji
Kategorija:Klīvlendas "Cavaliers" spēlētāji
Kategorija:Pasaules čempioni basketbolā
Kategorija:2024. gada vasaras olimpisko spēļu dalībnieki